Source: https://www.theinternetworld.org/showthread.php?1701-%CE%97%CE%BB%CE%B5%CE%BA%CF%84%CF%81%CE%BF%CE%BD%CE%B9%CE%BA%CE%AC-%CE%B7-%CE%B1%CE%AF%CF%84%CE%B7%CF%83%CE%B7-%CE%B3%CE%B9%CE%B1-%CF%84%CE%BF-%CE%B5%CF%80%CE%AF%CE%B4%CE%BF%CE%BC%CE%B1-%CE%B1%CE%BD%CE%B5%CF%81%CE%B3%CE%AF%CE%B1%CF%82-%CF%84%CE%BF%CF%85-%CE%9F%CE%91%CE%95%CE%94&s=c3b3e587cf8f9a013add795b3008ce7b&p=1741
Timestamp: 2020-06-05 09:35:45+00:00
Document Index: 10587451

Matched Legal Cases: ['ΑΕΔ\n', 'ΑΕΔ\n', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Ηλεκτρονικά η αίτηση για το επίδομα ανεργίας του ΟΑΕΔ
Thread: Ηλεκτρονικά η αίτηση για το επίδομα ανεργίας του ΟΑΕΔ
05-06-2014, 17:17 #1
Ηλεκτρονικά η αίτηση για το επίδομα ανεργίας του ΟΑΕΔ Τέλος στις γραφειοκρατικές διαδικασίες του ΟΑΕΔ για μια σειρά απο συναλλαγές ανέργων με τον Οργανισμό βάζει τροπολογία του υπουργείου Εργασίας που κατατέθηκε στην βουλή σήμερα και εντάχθηκε στο νομοσχέδιο του υπουργείου Ανάπτυξης ''Απλούστευση της αδειοδότησης για την άσκηση οικονομικής δραστηριότητας''. Οι δικαιούχοι άνεργοι θα μπορούν χωρίς να προσέρχονται στον ΟΑΕΔ να λαμβάνουν το επίδομα ανεργίας με ηλεκτρονική αίτηση εφόσον πληρούν τα κριτήρια αλλά και άλλα επιδόματα που προβλέπονται ως παροχές προς τις ευπαθείς κοινωνικές ομάδες.
Εκτός από την ανανέωση της κάρτας ανεργίας του ΟΑΕΔ που ανακοίνωσε το υπουργείο Εργασίας σήμερα η τροπολογία που κατατέθηκε προβλέπει ότι στο αμέσως προσεχές διάστημα θα γίνεται ηλεκτρονικά η αίτηση από τους δικαιούχους άνεργους και για το επίδομα ανεργίας.
Συγκεκριμένα σύμφωνα με την προτεινόμενη διάταξη του υπουργείου Εργασίας, επιδιώκεται η περαιτέρω προώθηση της ηλεκτρονικής διακυβέρνησης στον ΟΑΕΔ και η πλήρης αξιοποίηση του διαδικτύου, προκειμένου οι δικαιούχοι του Οργανισμού να έχουν πλήρη και διαδραστική ψηφιακή πρόσβαση στις υπηρεσίες του, στο πρότυπο των πλέον προηγμένων ευρωπαϊκών δημόσιων υπηρεσιών απασχόλησης.
Με τον τρόπο αυτό, θα προκύψουν άμεσα και απτά οφέλη για όλους τους δικαιούχους του ΟΑΕΔ και ιδιαίτερα τους εγγεγραμμένους στα μητρώα ανέργων του Οργανισμού, οι οποίοι θα μπορούν ευχερέστερα να ασκούν τα δικαιώματα τους και να εκπληρώνουν τις υποχρεώσεις τους, στο πλαίσιο της κοινωνικής προστασίας που ο Οργανισμός παρέχει στα ανωτέρω πρόσωπα.
Παράδειγμα, με την επιδιωκόμενη πλήρη αξιοποίηση του διαδικτύου, δε θα απαιτείται πλέον η αυτοπρόσωπη παρουσία των εγγεγραμμένων στα μητρώα ανέργων του ΟΑΕΔ για την ανανέωση της κάρτας ανεργίας τους, αλλά θα αρκεί η ψηφιακή και εξ αποστάσεως επιβεβαίωσή τους ότι εξακολουθούν να αναζητούν εργασία.
Επίσης οι διατάξεις της τροπολογίας προβλέπουν ότι πλέον οι απολυμένοι άνεργοι από επιχειρήσεις που πληρούν τα κριτήρια θα λαμβάνουν το επίδομα ανεργίας με μια απλή ηλεκτρονική αίτηση στην ιστοσελίδα του ΟΑΕΔ.
Όπως αναφέρει η αιτιολογική έκθεση της σχετικής τροπολογίας ο περιορισμός γραφειοκρατικών και μη αναγκαίων υποχρεώσεων, καθώς και η αποφυγή ενδεχόμενης ταλαιπωρίας των πολιτών που επισκέπτονται τις υπηρεσίες του Οργανισμού σε περιόδους αιχμής, αποτελεί μια πρώτη και άμεση θετική επίπτωση των νέων ηλεκτρονικών διαδικασιών.
Σημαντικότερο, ωστόσο, είναι το όφελος που θα προκύψει για τους ανέργους και τις εργασιακές τους προοπτικές, καθώς η αποδέσμευση μεγάλου αριθμού υπαλλήλων του ΟΑΕΔ από καθημερινές διοικητικές διαδικασίες και η επικέντρωσή τους στην κατάρτιση συγκροτημένων Ατομικών Σχεδίων Δράσης για την ένταξη ή επανένταξη των ανέργων στην απασχόληση, θα τονώσει την αποτελεσματική λειτουργία και τη στρατηγική παρέμβαση του ΟΑΕΔ στην αγορά εργασίας.
Σε κάθε περίπτωση, πρέπει να επισημανθεί ότι η παραπάνω πλήρης και διαδραστική αξιοποίηση του διαδικτύου για τις υπηρεσίες του ΟΑΕΔ κατέστη τεχνικά εφικτή και λειτουργικά ασφαλής, καθώς η από 1η Μαρτίου 2013 ολοκληρωμένη λειτουργία του πληροφοριακού συστήματος «Εργάνη» επιτρέπει την αξιόπιστη ηλεκτρονική καταγραφή των ροών της μισθωτής εργασίας και συνεπώς την άμεση ενημέρωση του ΟΑΕΔ για κάθε μεταβολή της εργασιακής κατάστασης των εγγεγραμμένων ανέργων του Οργανισμού.
Συμπερασματικά, η προτεινόμενη διάταξη προωθεί ένα ακόμη βήμα οργανωτικού εκσυγχρονισμού, διαφάνειας και αποτελεσματικότητας στο γενικότερο οργανωτικό περιβάλλον του υπουργείου Εργασίας, Κοινωνικής Ασφάλισης και Πρόνοιας και των εποπτευόμενων φορέων του.
Με την προτεινόμενη διάταξη, αφενός μεν επιδιώκεται η προσαρμογή των διατάξεων περί αναγγελίας πρόσληψης των μισθωτών στον ΟΑΕΔ, ήτοι διατάξεων που χρονολογούνται από το 1953, στην εποχή της ηλεκτρονικής διακυβέρνησης, αφετέρου δε, μέσω της διασύνδεσης του ΟΠΣ ΟΑΕΔ με το Πληροφοριακό Σύστημα «ΕΡΓΑΝΗ» του Υπουργείου Εργασίας, Κοινωνικής Ασφάλισης και Πρόνοιας και με το ΟΠΣ ΙΚΑ-ΕΤΑΜ, επιδιώκεται η ακριβέστερη εφαρμογή της νομοθεσίας περί αναγγελίας πρόσληψης των μισθωτών στον ΟΑΕΔ, συνεπώς και η καλύτερη οργάνωση και ο αποτελεσματικότερος έλεγχος της αγοράς εργασίας, που υπήρξαν ανέκαθεν οι σκοποί της ως άνω νομοθεσίας.
Εκτός από την ανανέωση της κάρτας ανεργίας και της αίτησης χορήγησης του επιδόματος ανεργίας η τροπολογία προβλέπει ότι θα γίνονται ηλεκτρονικά και πλήθος άλλων συναλλαγών των ανέργων με τον ΟΑΕΔ όπως η αίτηση των μακροχρόνια ανέργων για το ειδικό επίδομα ανεργίας ή ακόμη και για ειδικές παροχές που προσφέρουν οι κοινωνικές πολιτικές του Οργανισμού.
Last edited by admin; 05-06-2014 at 17:33.
05-06-2014 17:17 # ADS